En mislykket sammenfletning betød torsdag eftermiddag at en bil og en lastbil kørte sammen på motorvej E45 ved Aalborg. Sammenstødet skete, da en personbil, der kom kørende ad tilkørselsrampen ved Humlebakken i nordgående retning, ville flette ind i højre vognbane. Her var en lastbil i vejen, og de to køretøjer kørte sammen med let materiel skade til følge. - De kørte begge to selv ud i nødsporet, men uheldet betød, at der lynhurtigt begyndte at være køkørsel på stedet, fortæller vagtchef ved Nordjyllands Politi Per Vagn Nielsen. Motorvejen har på intet tidspunkt været spærret i hverken et eller begge spor, men følgevirkningen af uheldet giver altså klokken 17.00 - en time efter uheldet - langsom kørsel på stedet.

Opsummering:
En bil og en lastbil stødte ved 16-tiden torsdag eftermiddag sammen på motorvej E45 ved Humlebakken.